CELEX: 32021D1157
Language: ro
Date: 2021-06-30 00:00:00
Title: Decizia (UE) 2021/1157 a Consiliului din 30 iunie 2021 privind poziția care urmează să fie adoptată, în numele Uniunii, ca răspuns la declarația unilaterală a Regatului Unit care stabilește practica pe care intenționează să o instituie în ceea ce privește importurile de produse din carne din Marea Britanie în Irlanda de Nord între 1 iulie și 30 septembrie 2021

14.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 249/99
               
            
         DECIZIA (UE) 2021/1157 A CONSILIULUI
         din 30 iunie 2021
         privind poziția care urmează să fie adoptată, în numele Uniunii, ca răspuns la declarația unilaterală a Regatului Unit care stabilește practica pe care intenționează să o instituie în ceea ce privește importurile de produse din carne din Marea Britanie în Irlanda de Nord între 1 iulie și 30 septembrie 2021
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 50 alineatul (2),
         având în vedere Tratatul privind funcționarea Uniunii Europene, în special articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (1) (denumit în continuare „Acordul de retragere”) a fost încheiat de Uniune prin Decizia (UE) 2020/135 a Consiliului (2) la 30 ianuarie 2020 și a intrat în vigoare la 1 februarie 2020. Protocolul privind Irlanda și Irlanda de Nord (denumit în continuare „protocolul”) face parte integrantă din respectivul acord.
                  
               
                     (2)
                  
                  
                     Articolul 5 alineatul (4) din protocol prevede aplicarea dreptului Uniunii astfel cum se menționează în anexa 2 la protocol în cazul Regatului Unit și pe teritoriul acestuia în ceea ce privește Irlanda de Nord.
                  
               
                     (3)
                  
                  
                     Dispozițiile legislației alimentare a Uniunii enumerate în anexa 2 la protocol includ interdicții și restricții aplicabile cu privire la importurile de anumite produse din carne provenind din țări terțe în Uniune. Respectivele interdicții și restricții se aplică importurilor de astfel de produse din carne provenind din Marea Britanie în Irlanda de Nord din momentul încheierii perioadei de tranziție.
                  
               
                     (4)
                  
                  
                     La 17 decembrie 2020, Regatul Unit a făcut o declarație unilaterală înregistrată în procesul-verbal al reuniunii Comitetului mixt în temeiul Acordului de retragere, declarație care stabilește practica pe care intenționează să o instituie în ceea ce privește importurile de produse din carne provenind din Marea Britanie în Irlanda de Nord până la 30 iunie 2021. Conform declarației Regatului Unit, produsele din carne ar urma să fie importate din Marea Britanie în Irlanda de Nord în următoarele condiții: (i) aceste produse ar face obiectul unei proceduri de transport direct aplicabile de la punctul de ieșire desemnat în Marea Britanie până la supermarketurile de destinație din Irlanda de Nord; (ii) aceste produse ar urma să fie vândute exclusiv consumatorilor finali în supermarketurile situate în Irlanda de Nord și nu ar fi vândute altor operatori din lanțul alimentar; (iii) aceste produse ar urma să fie însoțite de certificate de sănătate oficiale eliberate de autoritățile competente din Regatul Unit (pe baza unor modele similare deja existente pentru carnea proaspătă, carnea tocată și preparatele din carne); și (iv) aceste produse ar urma să fie ambalate și etichetate pentru consumatorii finali, purtând o etichetă cu mențiunea: „Aceste produse provenind din Regatul Unit nu pot fi vândute în afara Irlandei de Nord”. Regatul Unit a constatat de asemenea că, în perioada respectivă, Regatul Unit va rămâne pe deplin aliniat la dreptul Uniunii aplicabil produselor din carne și enumerate în anexa 2 la protocol. Uniunea a făcut o declarație unilaterală prin care lua act de practica prevăzută în declarația unilaterală a Regatului Unit.
                  
               
                     (5)
                  
                  
                     La 17 iunie 2021, Regatul Unit a informat Comisia cu privire la intenția sa de a continua să aplice o abordare similară timp de încă trei luni, și anume până la 30 septembrie 2021. În scrisoarea sa din 17 iunie 2021, Regatul Unit a propus „menținerea dispozițiilor existente aferente perioadei de grație care sunt în vigoare pentru aceste deplasări”.
                  
               
                     (6)
                  
                  
                     Regatul Unit a emis o declarație unilaterală la 30 iunie 2021, care stabilește practica pe care intenționează să o instituie în ceea ce privește importurile de produse din carne din Marea Britanie în Irlanda de Nord între 1 iulie și 30 septembrie 2021.
                  
               
                     (7)
                  
                  
                     Prin urmare, este oportun să se stabilească poziția care urmează să fie exprimată față de copreședintele Comitetului mixt în numele Uniunii, ca răspuns la respectiva declarație unilaterală a Regatului Unit,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie exprimată, în numele Uniunii, ca răspuns la declarația unilaterală a Regatului Unit care stabilește practica pe care intenționează să o instituie în ceea ce privește importurile de produse din carne din Marea Britanie în Irlanda de Nord între 1 iulie și 30 septembrie 2021 se bazează pe declarația unilaterală a Uniunii atașată la prezenta decizie.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 30 iunie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  JO L 29, 31.1.2020, p. 7.
         
            (2)  Decizia (UE) 2020/135 a Consiliului din 30 ianuarie 2020 referitoare la încheierea Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 29, 31.1.2020, p. 1).
      
      
         
            ANEXĂ
            APLICAREA LEGISLAȚIEI UNIUNII PRIVIND PRODUSELE DIN CARNE ÎN IRLANDA DE NORD DUPĂ ÎNCHEIEREA PERIOADEI DE TRANZIȚIE
            DECLARAȚIA UNILATERALĂ A UNIUNII EUROPENE
            Uniunea Europeană ia act de declarația unilaterală a Regatului Unit care stabilește practica pe care intenționează să o instituie în ceea ce privește importurile de astfel de produse din carne din Marea Britanie în Irlanda de Nord în perioada 1 iulie-30 septembrie 2021. Uniunea ia act de faptul că anumite ajustări ale lanțurilor de aprovizionare au avut deja loc în primele șase luni ale anului 2021. Conform statisticilor de comerț, acest lucru este valabil în special în ceea ce privește carnea tocată. Scopul acestei perioade suplimentare este de a le permite părților interesate, în special supermarketurilor din Irlanda de Nord, să finalizeze ajustarea lanțurilor lor de aprovizionare.
            Această practică va sta la baza poziției Uniunii în ceea ce privește recurgerea la exercitarea competențelor menționate la articolul 12 alineatul (4) din protocol.
            Astfel cum se menționează în scrisoarea Regatului Unit din 17 iunie, în care se propune prelungirea cu încă trei luni a abordării stabilite în declarația sa unilaterală din 17 decembrie 2020, Regatul Unit propune ca, pe parcursul acestei perioade, „să se mențină dispozițiile existente aferente perioadei de grație care sunt în vigoare pentru aceste deplasări”.
            Uniunea reamintește faptul că punerea în aplicare deplină a Acordului de retragere este o obligație juridică internațională pentru Uniune și pentru Regatul Unit.
            Uniunea ia act de faptul că produsele din carne care fac obiectul procedurii de transport menționate în declarația unilaterală a Regatului Unit trebuie să rămână sub controlul autorităților competente din Irlanda de Nord în toate etapele procedurii respective. Uniunea subliniază, de asemenea, importanța asigurării faptului că posturile de control la frontieră din Irlanda de Nord dispun de infrastructura și de resursele necesare pentru a putea efectua toate controalele prevăzute de Regulamentul UE privind controalele oficiale.